Source: https://www.minzp.sk/ochrana-prirody/ine/obmedzenie-vyuzivania-vybranych-druhov/
Timestamp: 2020-03-28 09:15:32+00:00
Document Index: 9032639

Matched Legal Cases: ['§ 37', '§ 10', '§ 37', '§ 10', '§ 8', '§ 18', '§ 34']

Obmedzenie využívania vybraných druhov
MŽP - Oblasti pôsobenia - Ochrana prírody a krajiny - Iné - Obmedzenie využívania vybraných druhov
Obmedzenie využívania vybraných druhov živočíchov (doc, 36 kB) (pdf verziia, 105 kB)
Zoznam vybraných druhov živočíchov a podmienky ich ochrany (v zmysle § 37 zákona č. 543/2002 Z.z. a § 10 vyhlášky MŽP SR č. 24/2003 Z.z.)
V záujme zachovania priaznivého stavu vybraných druhov živočíchov, ktoré nie sú chránenými živočíchmi, možno pre tieto druhy ustanoviť vybrané podmienky druhovej ochrany (§ 37 zákona č. 543/2002 Z.z. o ochrane prírody a krajiny v znení neskorších predpisov).
Zoznam vybraných druhov živočíchov a vybraných ustanovení druhovej ochrany a podrobnosti o nich vrátane ich územnej a časovej doby platnosti ustanovila vyhláška MŽP SR č. 24/2003 Z.z. (§ 10 vyhlášky, príloha č. 9).
Kamzík vrchovský alpský (Rupicapra rupicapra rupicapra) - v období od 1. septembra do 31. decembra bežného kalendárneho roka ho možno chytať, zraňovať a usmrcovať v poľovných oblastiach J XII. Veľká Fatra a J XXII. Slovenský raj. 1)
Kuna lesná (Martes martes) - v období od 1. marca do 30. novembra bežného kalendárneho roka je zakázané ju chytať, zraňovať, usmrcovať a ničiť jej obydlia, najmä brlohy s mláďatami. Na území samostatných a uznaných bažantníc 2) s intenzívnym chovom bažantov a v chránených vtáčích územiach vyhlásených na účel ochrany tetrova hlucháňa a tetrova hoľniaka sa povoľuje chytať, zraňovať a usmrcovať kunu lesnú celoročne.
Tchor tmavý (Mustela putorius) - v období od 1. marca do 30. septembra bežného kalendárneho roka je zakázané ho chytať, zraňovať, usmrcovať a ničiť jeho obydlia, najmä brlohy s mláďatami. Na území samostatných a uznaných bažantníc 2) s intenzívnym chovom bažantov a v chránených vtáčích územiach vyhlásených na účel ochrany tetrova hlucháňa a tetrova hoľniaka sa povoľuje chytať, zraňovať a usmrcovať tchora tmavého celoročne.
Vlk dravý/vlk obyčajný (Canis lupus) - celoročne je zakázané ho chytať, zraňovať, usmrcovať a ničiť jeho obydlia, najmä brlohy s mláďatami
v okrese Rožňava a Košice okolie na území NP Slovenský kras vrátane územia západne od štátnej cesty od obce Háj cez obec Turňa nad Bodvou až po hraničný priechod Dvorníky,
v okrese Čadca na území severovýchodne od štátnej cesty od hraničného priechodu Bumbálka po obec Makov a severozápadne od rieky Kysuca a jej ľavostranného prítoku – potoka Oščadnica až po obec Oščadnica, od obce Oščadnica je územieďalej ohraničené južnou hranicou katastrálneho územia obce Oščadnica až po štátnu hranicu s Poľskom.
Na ostatnom území Slovenskej republiky je zakázané ho chytať, zraňovať, usmrcovať a ničiť jeho obydlia, najmä brlohy s mláďatami, v období od 16. januára do 31. októbra bežného kalendárneho roka.
Šakal zlatý (Canis aureus) - v období od 1. marca do 31. júla bežného kalendárneho roka je zakázané ho chytať, zraňovať, usmrcovať a ničiť jeho obydlia, najmä brlohy s mláďatami.
Slimák záhradný (Helix pomatia) - celoročne je zakázané chytať, zbierať a usmrcovať jedince pochádzajúce z voľnej prírody na území okresov Prešov, Gelnica a Rožňava. Na ostatnom území Slovenskej republiky je od 1. augusta do 30. novembra povolený zber, nákup a predaj jedincov z voľnej prírody s priemerom ulity väčším ako 25 mm.
Hlavátka podunajská (Hucho hucho) - v období od 1. januára do 31. augusta bežného kalendárneho roka je zakázané chytať a usmrcovať jedince tohto druhu na hraničných úsekoch riek Poprad a Dunajec. Na ostatných tokoch je zakázané chytať a usmrcovať jedince tohto druhu v období od 1. januára do 31. októbra.
Lipeň tymiánový (Thymallus thymallus) - v období od 1. januára do 31. mája bežného kalendárneho roka je zakázané chytať a usmrcovať jedince tohto druhu v prírodných tokoch a vo vodných útvaroch s výnimkou ostatných vodných plôch užívaných v osobitnom režime. 3)
Boleň dravý (Aspius aspius) - v období od 15. marca do 31. mája bežného kalendárneho roka je zakázané chytať a usmrcovať jedince tohto druhu v prírodných tokoch a vo vodných útvaroch s výnimkou ostatných vodných plôch užívaných v osobitnom režime. 3)
Mrena severná (Barbus barbus) a mrena škvrnitá (Barbus peloponensius) - v období od 15. marca do 31. mája bežného kalendárneho roka je zakázané chytať a usmrcovať jedince tohto druhu v prírodných tokoch a vo vodných útvaroch s výnimkou ostatných vodných plôch užívaných v osobitnom režime. 3)
1) Príloha č. 1 k vyhláške Ministerstva pôdohospodárstva Slovenskej republiky č. 91/1997 Z.z. o poľovných oblastiach a o akostných triedach poľovných revírov.
2) § 8 a § 18 ods. 2 zákona č. 23/1962 Zb. o poľovníctve.
3) § 34 zákona č. 139/2002 Z.z. o rybárstve.
Náhrada škody spôsobená určenými živočíchmi
Náhrada za obmedzenie bežného obhospodarovania
Biotopy národného a európskeho významu
Predkupné právo štátu k pozemkom